Hyllene tømmes: – En gradvis forverring
Slukker påskemorgen fortsatt sorgen – uten egg til frokost? Har du ikke sikret deg egg enda, kan du bli nødt til å tynne ut eggerøren i påsken.  Det blir nemlig færre og færre egg i hyllene. – Det går litt i rykk og napp, men vi har på ingen måte full pupp i butikken vår nå. Det sier kjøpmann på Rema 1000 Vågsbygd, Arnt Christian Dovland, til VG om eggekrisen. Kjøpmannen sier det jobbes daglig i Rema-systemet med best mulig fordeling av tilgjengelig egg. Han og kollegaene møter kundene med et glimt i øyet når de spør om det kommer inn mer egg i hyllene: – Da sier vi bare at hønene har gått i streik. Så vi får bare prøve å ha litt humor rundt det, også håper vi hyllene fylles opp fortest mulig. Men selv om håpet er der hos kjøpmannen, er realiteten nå en annen. – Vi pleier å få inn et sted mellom 400–600 pakker egg av hele spekteret hver dag, men i det siste har vi kun fått knapt 50. – Hva kan kundene gjøre? – Folk skjønner at de må komme tidlig for å få egg. Det er en fortvilende situasjon, men det har vært kø-tendenser ved eggehyllene om morgenkvisten hos oss i det siste, sier Dovland. Også enkelte svenske butikker begynner å merke nordmenns egg-mangel, skriver NTB.  Allerede på tirsdag gikk Maxi-Mat på Nordby-senteret ved Svinesund tomt for egg, skriver Nettavisen. Hos Nordby Supermarket på samme senter måtte man samme dag innføre begrensning på hvor mange egg man kunne handle inn, maks tre 20-pakninger per husstand. Stort sett tomme hyller – Det har dessverre vært en gradvis forverring de siste ukene, sier kommunikasjonssjef Kristine Aakvaag Arvin i Kiwi til VG.  Eggmangelen er godt etablert hos det norske folket nå, men det har som oftest vært noen egg å få tak i. Nå virker det derimot eggstra ille. VG tok en rask sjekk i en håndfull matbutikker i Oslo onsdag formiddag, der flere av butikkene nå er fullstendig tomme for egg:  Kiwi-sjefen understreker at beholdningen varierer fra butikk til butikk. – De butikkene som ikke har åpent i helligdagene, har ikke leveranse torsdag og fredag, men mange har leveranse påskeaften. Butikker som har åpent på de røde dagene har i mange områder også leveranser en eller flere av helligdagene. – Vi beklager at enkelte butikker har lite egg i hyllene. Vi skulle selvsagt gjerne sett at det var fulle hyller. En full hylle fant vi derimot hos Coop Prix på Oslo S:  Men her kan det være at butikken nettopp fikk levering, for også hos Coops butikker er det veldig variabelt utvalg i påsken: – Markedsregulator Nortura lovet at det skulle være nok egg til påske, men vi registrer at det er mye utsolgt. Vi får dessverre ikke gjort så mye annet enn å selge de eggene vi får. Nortura sier at de ikke har lovet nok egg, fordi det kan bli tomt når folk handler.  – Vi oppfordrer til å kun kjøpe de eggene man trenger denne påsken, skriver kommunikasjonsrådgiver Matilda Aronssen i Nortura. Heller ikke Rema-ansatte kan gå forbi en egghylle i påsken uten å få litt vondt i hjertet: – Vi har fortsatt utfordringer med å forsyne våre butikker med nok egg dessverre. Vi sørger for, så godt det lar seg gjøre, å ha en rettferdig fordeling slik at alle våre butikker i det langstrakte land, har egg, sier kategori – og innkjøpsdirektør Line Aarnes, til VG. 
Både Kiwi, Coop og Rema sliter med å forsyne butikkene med nok egg, og kundene kan oppleve tomme hyller. Noen butikker kan være helt tomme for egg, mens andre kan få leveranser i løpet av påsken.  Butikker jobber for en rettferdig fordeling av tilgjengelige egg.